Puppet on a String

«Puppet on a String» (norsk oversettelse: tråddukke eller marionett) er en britisk popsang som vant Eurovision Song Contest 1967. Sangen fremføres av Sandie Shaw og er skrevet av låtskriverduoen Bill Martin og Phil Coulter. Den skaffet Storbritannia sin første seier i Eurovision Song Contest, og den ble en stor kommersiell suksess etter konkurransen. I Norge toppet den VG-lista i seks uker, mer enn noen annen tidligere Eurovision-sang.

Eurovision Song Contest

Britisk finale 
I forkant av Eurovision Song Contest hadde BBC håndplukket Sandie Shaw til å delta for Storbritannia. BBC lot imidlertid musikerforeningen MPA ta hånd om utvelgelsen av sangen. MPA plukket ut fem sanger som ble fremført i The Rolf Harris Show på BBC1 25. februar 1967. Shaw sang alle sangene, og etter en postkort-avstemning ble «Puppet on a String» kåret som Storbritannias bidrag til Eurovision Song Contest. Vinnerbidraget var Shaws sistevalg av de fem finalesangene. Med hennes egne ord: «Jeg hatet den fra det helt første ompa, til det siste slaget på den store basstrommen. Jeg ble instinktivt frastøtt av det sexistiske vrøvlet og gjøkursmelodien».

Selv hadde Shaw ikke noe ønske om å delta i konkurransen, men talentspeideren hennes, Adam Faith, hadde overtalt henne og sa at den ville gjøre manageren hennes, Eve Taylor, lykkelig. Taylor mente dette var et lurt trekk, siden det kunne sette Shaw i et godt lys igjen, etter å ha vært involvert i en opprivende skilsmisseskandale.

Eurovision Song Contest 

Den europeiske finalen ble arrangert i Wien lørdag 8. april 1967, og «Puppet on a String» var det ellevte bidraget ut på scenen av 17 deltakere. I avstemningen vant den en overlegen seier med , mer enn dobbelt så mange poeng som Irland på andreplass. Hele syv av de ti medlemmene i den norske juryen hadde sangen som sin favoritt. 

Shaw har senere forklart Eurovision-seieren med at hun allerede var populær på kontinentet. Hun hadde spilt inn de fleste hitene sine på fransk, italiensk, tysk og spansk. «Puppet on a String» ble Shaws tredje nummer én-hit i Storbritannia, noe som var rekord for en kvinne på den tiden. Sangen ble også en kjempesuksess over hele verden, blant annet ble «Puppet on a String» den mestselgende singelen i Vest-Tyskland i 1967. Shaw spilte også inn «Puppet on a String» på fransk («Un tout petit pantin»), italiensk («La danza delle note»), spansk («Marionetas en la cuerde») og tysk («Wiedehopf im Mai»).

Nyinnspilling 
Shaw spilte inn «Puppet on a String» på nytt igjen i 2007, i anledning sin egen 60-årsdag. Nyinnspillingen kom i stand etter at hun besøkte sin venn, musikeren Howard Jones. Han satt og spilte noen akkorder på keyboardet og nynnet på en melodi. Hun nynnet med og oppdaget etter hvert at sangen egentlig var «Puppet on a String». De spilte inn den nye versjonen og sendte den til produsenten Andy Gray, som la siste hånd på verket. Shaw sa selv at hun elsket den nye versjonen – etter å ha tilbrakt store deler av livet med å hate originalen. På sin egen fødselsdag slapp hun den eksklusivt til gratis nedlasting på sin offisielle hjemmeside. Der var den tilgjengelig for gratis nedlasting i 60 dager.

Coverversjoner 
Det har blitt gjort over 200 coverversjoner av den på over 30 språk.

Bulgarsk: «Kukla na kontsi» med Margarita Radinska.
Finsk: «Sätkynukke» med Maarja-Leena (Hentunen). På singelen Philips PF 340 790.
Litauisk: «Lele» med Violeta Riaubiskyte.
Nederlandsk: «Speelball in de wind» med Peggy van der Burgt, senere med Anneke Grönloh.
Kinesisk:
Betty Chung
Den singaporske sangeren Lara Tan
Den malaysiske sangeren Sakura Teng
Russisk: Emil Gorovets (1968)
Slovakisk: I 1967 ble «Ako malý pík» utgitt på singlen Supraphone 01301166 med Tatjana Hubinská. Jana Procházková gjorde også en coverversjon.
Svensk: «Sprattelgumma» med Siw Malmkvist, 1967.

Norsk versjon 
Juul Hansen har skrevet en norsk tekst. Den norske tittelen er «Sprellemann».

Innspiling 
Bente Aaseth med Carsten Kloumans orkester. Utgitt på singelen His Master's Voice 45-AL 6147 i 1967.

Listeplasseringer 
Med Sandie Shaw:

Referanser 

Britiske sanger
Bidrag til Eurovision Song Contest
Sanger fra 1967